શ્રીકાંત લગીર શંકા અને અવિશ્વાસથી પોતાની સામે જોઈ રહ્યો છે એનું ભાન થયું કે તરત રમણિકે ખુલાસો કર્યો. 'અલબત્ત, પેઢીમાં મોટા શેઠ અને બીજા માણસોની હાજરી તો હોય એ છતાં આંખોનું તારા મૈત્રક રચાતું રહ્યું. ખુલ્લા સંવાદોનો સમય નહોતો આવ્યો. એ છતાં, આંખોના ઈશારાથી જ બંનેને એકબીજા માટેની લાગણીનો પૂરેપૂરો ખ્યાલ આવી ચૂક્યો હતો. હરિવલ્લભદાસ ઘંટ માણસ અને પેલી અત્યંત ચતુર એટલે પેઢીમાં કોઈને લગીર પણ ગંધ ના આવી અને એ બંને મનોમન એકબીજાના બની ચૂક્યાં હતાં. બીજી એક આડ વાત. મંજુને આ પેઢીમાં નોકરી મળી એ પછી બીજા શેઠિયાઓએ પણ રૂપાળી કન્યાઓને નોકરી આપવાની હિંમત કરી અને માર્કેટમાં રોનક દેખાવા લાગી...'